പോക്സോ നിയമം ലംഘിച്ചുള്ള രാഹുല് ഗാന്ധിയുടെ പോസ്റ്റ് ഫേസ്ബുക്കിനോട് ഹാജരാകാന് ആവശ്യപ്പെട്ട് ബാലാവകാശ കമ്മീഷന് ന്യൂഡല്ഹി : കോണ്ഗ്രസ് നേതാവ് രാഹുല് ഗാന്ധി പോക്സോ നിയമങ്ങള് ലംഘിച്ച സംഭവത്തില് ഫേസ്ബുക്കിനോട് ഹാജരാകാന് ആവശ്യപ്പെട്ട് ദേശീയ ബാലാവകാശ കമ്മീഷന്. ഡല്ഹിയില് പീഡനത്തിനിരയായി മരിച്ച പെണ്കുട്ടിയുടെ ചിത്രങ്ങള് രാഹുല് ഗാന്ധി ഇന്സ്റ്റഗ്രാമിലും പങ്കുവെച്ചിരുന്നു. ഈ സാഹചര്യത്തിലാണ് ഇന്സ്റ്റഗ്രാമിന്റെ ഉടമയായ ഫേസ്ബുക്കിനോട് ഹാജരാകാന് ആവശ്യപ്പെട്ടത്. ചൊവ്വാഴ്ച ഹാജരാകണമെന്നാണ് നിര്ദ്ദേശം. നിയമ ലംഘനം അടങ്ങിയ പോസ്റ്റില് എന്ത് നടപടി സ്വീകരിച്ചുവെന്ന് വ്യക്തമാക്കാനാണ് ഫേസ്ബുക്കിനോട് ആവശ്യപ്പെട്ടിരിക്കുന്നത്. മൂന്ന് ദിവസത്തിനകം രാഹുലിന്റെ ഇന്സ്റ്റഗ്രാം പ്രൊഫൈല് നീക്കം ചെയ്യുന്നതുമായി ബന്ധപ്പെട്ട നടപടികള് സ്വീകരിക്കണം. അനുവദിച്ച സമയപരിധിയ്ക്കുള്ളില് നടപടികള് സ്വീകരിച്ചില്ലെങ്കില് ശക്തമായ നടപടി സ്വീകരിക്കുമെന്നും ഹാജരാകാനാവശ്യപ്പെട്ട് നല്കിയ നോട്ടീസില് വ്യക്തമാക്കുന്നു. ഇന്നലെ രാഹുല്ഗാന്ധിയുടെ ഇന്സ്റ്റഗ്രാം പോസ്റ്റിനെതിരെ നടപടി സ്വീകരിക്കണമെന്ന് ആവശ്യപ്പെട്ട് ബാലാവകാശ കമ്മീഷന് രംഗത്ത് വന്നിരുന്നു. ഇതിന് പിന്നാലെയാണ് ഫേസ്ബുക്കിനോട് ഹാജരാകാന് നിര്ദ്ദേശിച്ചത്. കഴിഞ്ഞ ആഴ്ചയാണ് പെണ്കുട്ടിയുടെ വസതി സന്ദര്ശിച്ച രാഹുല് ഗാന്ധി മാതാപിതാക്കളുടെ ചിത്രങ്ങള് ഇന്സ്റ്റഗ്രാമില് പങ്കുവെച്ചത്. ഇന്സ്റ്റഗ്രാമിന് പുറമേ ട്വിറ്ററിലും പങ്കുവെച്ചിരുന്നു. നിയമ ലംഘനം കണ്ടെത്തിയതിനെ തുടര്ന്ന് ട്വിറ്റര് ട്വീറ്റ് നീക്കം ചെയ്തിരുന്നു. സംഭവത്തില് രാഹുല്ഗാന്ധിയ്ക്കെതിരെ ഡല്ഹി പോലീസ് കേസ് എടുത്തിരുന്നു.